**NÁRODNÁ RADA SLOVENSKEJ REPUBLIKY**

V. volebné obdobie

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**442**

**VLÁDNY NÁVRH**

**Zákon**

z .....................2011

**o povinných deponátoch**

**periodických publikácií, neperiodických publikácií a slovenských audiovizuálnych diel**

 Národná rada Slovenskej republiky sa uzniesla na tomto zákone:

§ 1

**Predmet úpravy**

 Tento zákon upravuje povinnosti vydavateľa periodickej publikácie, vydavateľa neperiodickej publikácie a vydavateľa rozmnoženiny slovenského audiovizuálneho diela v súvislosti s odovzdávaním povinného deponátu periodickej publikácie, neperiodickej publikácie a slovenského audiovizuálneho diela[[1]](#footnote-2)) určeným právnickým osobám na trvalé uchovávanie a Jazykovednému ústavu Ľudovíta Štúra Slovenskej akadémie vied.

§ 2

**Základné ustanovenia**

 (1) Periodická publikácia je periodická tlač[[2]](#footnote-3)), Zbierka zákonov Slovenskej republiky, úradný vestník alebo publikácia vydávaná najmenej dvakrát ročne pod rovnakým názvom a označená medzinárodným štandardným číslom seriálu, ktorá je verejne šírená rozširovaním v tlačenej forme, na dátovom nosiči alebo sprístupňovaním verejnosti[[3]](#footnote-4)) z územia Slovenskej republiky.

(2) Periodická publikácia nie je tlač

a) určená na úradné, služobné a prevádzkové účely štátnych orgánov, obcí, iných osôb, ak nie je verejne šírená,

b) vydávaná osobou výlučne na jej propagáciu.

 (3) Neperiodická publikácia je účelová publikácia, rozmnoženina literárneho, fotografického, vedeckého alebo umeleckého diela[[4]](#footnote-5)) vydávaná spravidla jednorazovo, a to aj po častiach, označená medzinárodným štandardným číslom knihy alebo medzinárodným štandardným číslom hudobniny a verejne šírená rozširovaním v tlačenej forme, na dátovom nosiči alebo sprístupňovaním verejnosti z územia Slovenskej republiky.

 (4) Neperiodická publikácia nie je

a) trojrozmerné kartografické dielo, základné štátne mapové a tematické štátne mapové dielo podľa osobitného predpisu[[5]](#footnote-6)),

b) trojrozmerná rozmnoženina výtvarného diela,

c) rozmnoženina určená na použitie v spoločenskom alebo rodinnom živote, najmä pozvánka a oznámenie,

d) bankovka, minca, známka, kolková známka, žreb, cenný papier, platobná karta a iné ceniny, telefónna karta,

e) zoznam voličov, voličský preukaz, hlasovací lístok a zápisnice o výsledkoch volieb a o výsledkoch referenda,

f) literárne, fotografické, vedecké alebo umelecké dielo4), ktoré má menej ako 50 rozmnoženín,

g) rozmnoženina audiovizuálneho diela[[6]](#footnote-7)).

 (5) Povinný deponát periodickej publikácie a povinný deponát neperiodickej publikácie je časť nákladu z každého vydania periodickej publikácie a neperiodickej publikácie verejne šírenej rozširovaním v tlačenej forme vrátane všetkých príloh, časť nákladu z každého vydania periodickej publikácie a neperiodickej publikácie verejne šírenej rozširovaním len na dátovom nosiči alebo každá úplná verzia periodickej publikácie a neperiodickej publikácie verejne šírenej len sprístupňovaním verejnosti z územia Slovenskej republiky.

(6) Povinný deponát slovenského audiovizuálneho diela je časť nákladu z každého vydania rozmnoženín slovenského audiovizuálneho diela verejne rozširovaných predajom alebo inou formou prevodu vlastníckeho práva na území Slovenskej republiky.

(7) Vydavateľom rozmnoženiny slovenského audiovizuálneho diela na účely tohto zákona je osoba, ktorá vyhotovila rozmnoženinu slovenského audiovizuálneho diela a verejne ju rozširuje predajom alebo inou formou prevodu vlastníckeho práva na území Slovenskej republiky.

 (8) Vydavateľ periodickej publikácie a vydavateľ neperiodickej publikácie je osoba, ktorá spĺňa podmienky podľa osobitných predpisov[[7]](#footnote-8)) a uhradila náklady na ich vydanie alebo ten, o kom to ustanovuje osobitný predpis[[8]](#footnote-9)).

§ 3

**Povinnosti vydavateľa periodickej publikácie**

 Vydavateľ periodickej publikácie je povinný bezplatne, na svoje náklady a v nepoškodenom stave do troch dní od začatia verejného šírenia

a) odovzdať povinný deponát periodickej publikácie rozširovanej v tlačenej forme určeným právnickým osobám podľa prílohy č. 1,

b) odovzdať povinný deponát periodickej publikácie rozširovanej len na dátovom nosiči po jednom vyhotovení Slovenskej národnej knižnici, Univerzitnej knižnici v Bratislave a Jazykovednému ústavu Ľudovíta Štúra Slovenskej akadémie vied alebo

c) umožniť Slovenskej národnej knižnici, Univerzitnej knižnici v Bratislave a Jazykovednému ústavu Ľudovíta Štúra Slovenskej akadémie vied prístup na prevzatie povinného deponátu periodickej publikácie verejne šírenej len sprístupňovaním verejnosti z územia Slovenskej republiky.

§ 4

**Povinnosti vydavateľa neperiodickej publikácie**

 Vydavateľ neperiodickej publikácie je povinný bezplatne, na svoje náklady a v nepoškodenom stave do 30 dní od začatia verejného šírenia

a) odovzdať pri náklade do 500 kusov povinný deponát neperiodickej publikácie rozširovanej v tlačenej forme určeným právnickým osobám podľa prílohy č. 2,

b) odovzdať pri náklade nad 500 kusov povinný deponát neperiodickej publikácie rozširovanej v tlačenej forme určeným právnickým osobám podľa prílohy č. 3,

c) odovzdať povinný deponát neperiodickej publikácie rozširovanej len na dátovom nosiči po jednom vyhotovení Slovenskej národnej knižnici, Univerzitnej knižnici v Bratislave a Jazykovednému ústavu Ľudovíta Štúra Slovenskej akadémie vied,

d) umožniť Slovenskej národnej knižnici, Univerzitnej knižnici v Bratislave, Centru vedecko-technických informácií Slovenskej republiky a Jazykovednému ústavu Ľudovíta Štúra Slovenskej akadémie vied prístup na prevzatie povinného deponátu neperiodickej publikácie verejne šírenej len sprístupňovaním verejnosti z územia Slovenskej republiky; vydavateľ neperiodickej publikácie je povinný oznámiť Slovenskej národnej knižnici, Univerzitnej knižnici v Bratislave, Centru vedecko-technických informácií Slovenskej republiky a Jazykovednému ústavu Ľudovíta Štúra Slovenskej akadémie vied dátum začiatku sprístupňovania neperiodickej publikácie.

§ 5

**Povinnosť vydavateľa rozmnoženiny slovenského audiovizuálneho diela**

Vydavateľ rozmnoženiny slovenského audiovizuálneho diela je povinný bezplatne a na svoje náklady odovzdať povinný deponát slovenského audiovizuálneho diela do desiatich dní od začatia jeho verejného rozširovania predajom alebo inou formou prevodu vlastníckeho práva na území Slovenskej republiky Slovenskému filmovému ústavu.

§ 6

**Prístup k povinnému deponátu a jeho uchovávanie**

 (1) Určená právnická osoba

a) môže povinný deponát vypožičať alebo sprístupniť vo svojich priestoroch, ak je to nevyhnutné na zabezpečenie odbornej alebo výskumnej činnosti a za podmienok ustanovených osobitným predpisom[[9]](#footnote-10)),

b) je povinná vypožičať povinný deponát vo svojich priestoroch na výkon dohľadu podľa osobitného predpisu[[10]](#footnote-11)); mimo svojich priestorov je povinná vypožičať povinný deponát na tento účel na základe písomnej žiadosti,

c) povinný deponát eviduje a uchováva.

 (2) Jazykovedný ústav Ľudovíta Štúra Slovenskej akadémie vied môže použiť povinný deponát, len ak je to nevyhnutné na zabezpečenie vlastnej odbornej alebo vedeckej činnosti a za podmienok ustanovených osobitným predpisom9).

§ 7

**Dohľad**

Orgánom dohľadu nad dodržiavaním povinností podľa tohto zákona je Ministerstvo kultúry Slovenskej republiky (ďalej len „ministerstvo“), ktoré dohliada

a) v spolupráci s určenými právnickými osobami na dodržiavanie povinností podľa § 3 až 5,

b) na dodržiavanie povinností podľa § 6.

§ 8

**Správne delikty**

 (1) Ak ministerstvo pri výkone dohľadu zistí porušenie povinností podľa § 3 až 5 určí vydavateľovi periodickej publikácie, vydavateľovi neperiodickej publikácie alebo vydavateľovi rozmnoženiny slovenského audiovizuálneho diela primeranú lehotu na dodatočné splnenie povinnosti; lehota určená ministerstvom nesmie byť pritom kratšia ako 45 dní a dlhšia ako 90 dní.

(2) Ministerstvo uloží vydavateľovi periodickej publikácie, vydavateľovi neperiodickej publikácie alebo vydavateľovi rozmnoženiny slovenského audiovizuálneho diela, ktorýani v určenej lehote podľa odseku 1nesplnil povinnosť podľa § 3 až 5, pokutu do výšky 3 319 eur.

(3) Ak ministerstvo pri výkone dohľadu zistí porušenie povinností podľa § 6, uloží určenej právnickej osobe pokutu do výšky 3 319 eur.

(4) Pri ukladaní pokuty sa prihliada najmä na čas trvania, závažnosť, spôsob a následky porušenia povinnosti.

 (5) Pokutu možno uložiť do dvoch rokov odo dňa, keď sa ministerstvo dozvedelo o porušení povinnosti, najneskôr však do troch rokov odo dňa, keď došlo k porušeniu povinnosti.

 (6) Pokuta uložená podľa tohto zákona je splatná do 15 dní odo dňa, keď rozhodnutie, ktorým bola uložená, nadobudlo právoplatnosť.

(7) Na konanie o uložení pokuty sa vzťahuje všeobecný predpis o správnom konaní[[11]](#footnote-12)).

 (8) Výnos pokút je príjmom štátneho rozpočtu.

**Spoločné, prechodné a záverečné ustanovenia**

§ 9

(1) Vydavateľ periodickej publikácie označí periodickú publikáciu s výnimkou Zbierky zákonov Slovenskej republiky, úradných vestníkov a periodickej tlače zameranej výlučne na inzerciu, reklamu alebo propagáciu medzinárodným štandardným číslom seriálu (ISSN); medzinárodné štandardné číslo seriálu (ISSN) prideľuje národná agentúra pre medzinárodné štandardné číslovanie seriálov.

(2) Vydavateľ nepereriodickej publikácie označí neperiodickú publikáciu medzinárodným štandardným číslom knihy (ISBN), hudobninu označí vydavateľ medzinárodným štandardným číslom hudobniny (ISMN); medzinárodné štandardné číslo knihy (ISBN) prideľuje národná agentúra pre medzinárodné štandardné číslovanie kníh a medzinárodné štandardné číslo hudobniny (ISMN) prideľuje národná agentúra pre medzinárodné štandardné číslovanie hudobnín.

(3) Vydavateľ rozmnoženiny slovenského audiovizuálneho diela označí rozmnoženinu slovenského audiovizuáneho diela medzinárodným štandardným číslom audiovizuálnych diel (ISAN); medzinárodné štandardné číslo audiovizuálnych diel (ISAN) prideľuje národná agentúra pre medzinárodné štandardné číslovanie audiovizuálnych diel.

(4) Vydavateľ periodickej publikácie, vydavateľ neperiodickej publikácie a vydavateľ rozmnoženiny slovenského audiovizuálneho diela môže požiadať príslušnú národnú agentúru pre medzinárodné štandardné číslovanie aj o pridelenie medzinárodného čiarového kódu označovania tovarov (EAN) k pridelenému medzinárodnému štandardnému číslu podľa odsekov 1 až 3.

(5) Vydavateľ neperiodickej publikácie a vydavateľ rozmnoženiny slovenského audiovizuálneho diela je oprávnený z každého vydania neperiodickej publikácie verejne šírenej rozširovaním v tlačenej forme alebo rozmnoženiny slovenského audiovizuálneho diela vydať alebo vyhotoviť najviac 160 výtlačkov alebo rozmnoženín zo skutočného nákladu, ktoré sa použijú na splnenie povinnosti podľa § 4 a 5, vyplývajúcej zo zmluvných vzťahov vydavateľa a na hodnotiace, propagačné, archivačné a dokumentačné účely; tieto výtlačky neperiodickej publikácie a rozmnoženiny slovenského audiovizuálneho diela sú nepredajné a vydavateľ je povinný viesť evidenciu o spôsobe ich použitia.

 (6) Vydávanie periodickej publikácie a neperiodickej publikácie v inom jazyku ako v štátnom jazyku[[12]](#footnote-13)) nie je obmedzené pri dodržaní ustanovení tohto zákona a ustanovení osobitného predpisu10).

§ 10

 (1) Konanie o uložení pokuty začaté pred 1. decembrom 2011 sa dokončí podľa doterajších právnych predpisov.

 (2) Určené právnické osoby, ktorým sa podľa právnych predpisov účinných od 1. decembra 2011 povinné deponáty periodických publikácií, neperiodických publikácií a slovenských audiovizuálnych diel neodovzdávajú, môžu povinné výtlačky periodických publikácií a neperiodických publikácií a povinné rozmnoženiny audiovizuálnych diel, ktoré im boli odovzdané podľa právnych predpisov účinných do 30. novembra 2011 použiť na poskytovanie knižnično-informačných služieb[[13]](#footnote-14)).

§ 11

 Zrušuje sa zákon č. 212/1997 Z. z. o povinných výtlačkoch periodických publikácií, neperiodických publikácií a rozmnoženín audiovizuálnych diel v znení zákona č. 182/2000 Z. z., zákona č. 535/2003 Z. z., zákona č. 343/2007 Z. z., zákona č. 167/2008 Z. z. a zákona č. 555/2008 Z. z.

§ 12

 Tento zákon nadobúda účinnosť 1. decembra 2011.

**Príloha č. 1 k zákonu č. .... Z. z.**

**POVINNÉ DEPONÁTY PERIODICKÝCH PUBLIKÁCIÍ V TLAČENEJ FORME**

|  |  |  |
| --- | --- | --- |
| **Druh** | **Určená právnická osoba** | **Povinný deponát** |
| Periodická publikácia s celoštátnym územným rozsahom rozširovania, s rozsahom rozširovania mimo územia Slovenskej republiky a s rozsahom rozširovania na území viacerých samosprávnych krajov | Slovenská národná knižnica | 2 ks |
| Univerzitná knižnica v Bratislave | 2 ks |
| Periodická publikácia s rozsahom rozširovania na území jedného celého samosprávneho kraja | Slovenská národná knižnica | 1 ks |
| Univerzitná knižnica v Bratislave | 2 ks |
| Príslušná regionálna knižnica s krajskou pôsobnosťou | 1 ks |
| Periodická publikácia s rozsahom rozširovania na území obce, okresu alebo regiónu | Slovenská národná knižnica | 1 ks |
| Univerzitná knižnica v Bratislave | 2 ks |
| Ktorákoľvek regionálna knižnica, v územnom obvode ktorej je publikácia rozširovaná | 1 ks |
| Periodická publikácia v Braillovom písme | Slovenská knižnica pre nevidiacich Mateja Hrebendu v Levoči | 1 ks |
| Slovenská národná knižnica | 1 ks |

**Príloha č. 2 k zákonu č. .... Z. z.**

**POVINNÉ DEPONÁTY NEPERIODICKÝCH PUBLIKÁCIÍ V TLAČENEJ FORME PRI NÁKLADE DO 500 KUSOV**

|  |  |  |
| --- | --- | --- |
| **Druh** | **Určená právnická osoba** | **Povinný deponát**  |
| Neperiodická publikácia napr. kniha , hudobnina, kartografické dielo, grafika, špeciálna tlač, vedecká vysokoškolská kvalifikačná práca, cestovná alebo výskumná správa  | Slovenská národná knižnica  | 2 ks |
| Univerzitná knižnica v Bratislave | 2 ks |
| Centrum vedecko-technických informácií Slovenskej republiky | 1 ks |

|  |  |  |
| --- | --- | --- |
| Neperiodická firemná publikácia, normatívne dokumenty | Slovenská národná knižnica | 2 ks |
| Štátna vedecká knižnicav Košiciach  | 1 ks |
| Štátna vedecká knižnica v Banskej Bystrici | 1 ks |
| Centrum vedecko-technických informácií Slovenskej republiky  | 1 ks |
| Neperiodická publikácia v Braillovom písme | Slovenská národná knižnica | 1 ks |
| Slovenská knižnica pre nevidiacich Mateja Hrebendu v Levoči | 1 ks |

**Príloha č. 3 k zákonu č. ... Z. z.**

**POVINNÉ DEPONÁTY NEPERIODICKÝCH PUBLIKÁCIÍ V TLAČENEJ FORME PRI NÁKLADE NAD 500 KUSOV**

|  |  |  |
| --- | --- | --- |
| **Druh** | **Určená právnická osoba** | **Povinný deponát** |
| Neperiodická publikácia, napr. kniha, hudobnina, kartografické dielo, grafika, špeciálna tlač, vedecká vysokoškolská kvalifikačná práca alebo cestovná a výskumná správa  | Slovenská národná knižnica  | 2 ks |
| Univerzitná knižnica v Bratislave | 2 ks |
| Neperiodická firemná publikácia, normatívne dokumenty  | Slovenská národná knižnica | 2 ks |
| Štátna vedecká knižnica v Košiciach  | 1 ks |
| Centrum vedecko-technických informácií Slovenskej republiky  | 1 ks |
| Neperiodická publikácia v Braillovom písme | Slovenská národná knižnica | 1 ks |
| Slovenská knižnica pre nevidiacich Mateja Hrebendu v Levoči | 1 ks |

1. ) § 2 ods. 1 zákona č. 343/2007 Z. z. o podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov a o zmene a doplnení niektorých zákonov (audiovizuálny zákon). [↑](#footnote-ref-2)
2. ) § 2 ods. 1 zákona č. 167/2008 Z. z. o periodickej tlači a agentúrnom spravodajstve a o zmene a doplnení niektorých zákonov (tlačový zákon). [↑](#footnote-ref-3)
3. ) § 5 ods. 11 zákona č. 618/2003 Z. z. o autorskom práve a právach súvisiacich s autorským právom (autorský zákon). [↑](#footnote-ref-4)
4. ) § 7 ods. 1 zákona č. 618/2003 Z. z. [↑](#footnote-ref-5)
5. ) § 2 ods. 9 a 10 zákona Národnej rady Slovenskej republiky č. 215/1995 Z. z. o geodézii a kartografii v znení zákona č. 600/2008 Z. z. [↑](#footnote-ref-6)
6. ) § 5 ods. 2 zákona č. 618/2003 Z. z. v znení neskorších predpisov. [↑](#footnote-ref-7)
7. ) Napríklad zákon č. 455/1991 Zb. o živnostenskom podnikaní (živnostenský zákon) v znení neskorších predpisov, Obchodný zákonník v znení neskorších predpisov, zákon č. 167/2008 Z. z. [↑](#footnote-ref-8)
8. )Napríklad § 10 ods. 1 zákona Národnej rady Slovenskej republiky č. 1/1993 Z. z. o Zbierke zákonov Slovenskej republiky. [↑](#footnote-ref-9)
9. ) Zákon č. 618/2003 Z. z. v znení neskorších predpisov [↑](#footnote-ref-10)
10. ) Zákon č. 167/2008 Z. z. [↑](#footnote-ref-11)
11. ) Zákon č. 71/1967 Zb. o správnom konaní (správny poriadok) v znení neskorších predpisov. [↑](#footnote-ref-12)
12. ) § 5 ods. 4 zákona Národnej rady Slovenskej republiky č. 270/1995 Z. z. o štátnom jazyku Slovenskej republiky v znení zákona č. 318/2009 Z. z. [↑](#footnote-ref-13)
13. ) § 15 zákona č. 183/2000 Z. z. o knižniciach, o doplnení zákona Slovenskej národnej rady č. 27/1987 Zb. o štátnej pamiatkovej starostlivosti a o zmene a doplnení zákona č. 68/1997 Z. z. o Matici slovenskej. [↑](#footnote-ref-14)